CELEX: 32019D0242
Language: et
Date: 2019-02-07 00:00:00
Title: Komisjoni rakendusotsus (EL) 2019/242, 7. veebruar 2019, millega muudetakse rakendusotsust (EL) 2017/675 seoses suu- ja sõrataudi Alžeeriast, Liibüast, Marokost ja Tuneesiast liitu sissetoomise vältimiseks võetavate meetmetega (teatavaks tehtud numbri C(2019) 768 all) (EMPs kohaldatav tekst)

11.2.2019   
               
               
                  ET
               
               
                  Euroopa Liidu Teataja
               
               
                  L 39/16
               
            
         KOMISJONI RAKENDUSOTSUS (EL) 2019/242,
         7. veebruar 2019,
         millega muudetakse rakendusotsust (EL) 2017/675 seoses suu- ja sõrataudi Alžeeriast, Liibüast, Marokost ja Tuneesiast liitu sissetoomise vältimiseks võetavate meetmetega
         
            
               (teatavaks tehtud numbri C(2019) 768 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 7,
         võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 6,
         ning arvestades järgmist:
         
                     (1)
                  
                  
                     Direktiivis 91/496/EMÜ on sätestatud kolmandatest riikidest Euroopa Liitu saabuvate loomade veterinaarkontrolli põhimõtted. Direktiivis 97/78/EÜ on sätestatud kolmandatest riikidest liitu toodavate toodete veterinaarkontrolli põhimõtted. Mõlemas direktiivis on sätestatud meetmed, mida komisjon saab võtta, kui kolmanda riigi territooriumil ilmneb või levib haigus, mis võib kujutada tõsist ohtu loomade või inimeste tervisele või kui seda õigustab loomade tervisega seotud muu tõsine põhjus.
                  
               
                     (2)
                  
                  
                     Komisjoni rakendusotsus (EL) 2017/675, (3) mida on muudetud komisjoni rakendusotsustega (EL) 2017/887 (4) ja (EL) 2018/489, (5) võeti vastu pärast suu- ja sõrataudi puhanguid Alžeerias ja Tuneesias ning sellega kehtestati sellised liidu tasandi kaitsemeetmed, millega võetakse arvesse suu- ja sõrataudi põhjustava viiruse püsimajäämist keskkonnas ja selle võimalikke levikuteid.
                  
               
                     (3)
                  
                  
                     Kõnealuste meetmetega nähti ette Alžeeriast ja Tuneesiast otse või teiste riikide kaudu liidu territooriumile saabuvate loomaveosõidukite ja -laevade nõuetekohane puhastamine ja desinfitseerimine, sest see on sobivaim viis takistada viiruse kiiret edasikandumist pikkade vahemaade taha.
                  
               
                     (4)
                  
                  
                     Liibüas on suu- ja sõrataudi olukord ebaselge ning 19. oktoobril 2018 tehtud laborianalüüside esialgsed tulemused võimaliku haigusjuhtumi kohta näivad olevat positiivsed serotüübi SAT suhtes. Serotüübi kindlaksmääramine on veel pooleli. Ka Maroko teatas suu- ja sõrataudi puhangust, mille serotüüp ei ole kindlaks määratud.
                  
               
                     (5)
                  
                  
                     Kuna suu- ja sõrataudi esinemine Liibüas ja Marokos kujutab endast tõsist ohtu liidu kariloomadele, tuleks seepärast Liibüa ja Maroko suhtes kohaldada samu kaitsemeetmeid nagu on kohaldatud Alžeeria ja Tuneesia suhtes.
                  
               
                     (6)
                  
                  
                     Sarnaselt Alžeeria ja Tuneesia suhtes kohaldatud meetmetele peaksid kõnealused meetmed hõlmama kõiki Liibüast ja Marokost pärit loomaveokeid, isegi kui need jõuavad liidu territooriumile mõne kolmanda riigi kaudu.
                  
               
                     (7)
                  
                  
                     Lisaks on Alžeeria ja Tuneesia teatanud uutest suu- ja sõrataudi puhangutest.
                  
               
                     (8)
                  
                  
                     Rakendusotsust (EL) 2017/675, mida on muudetud rakendusotsusega (EL) 2018/489, kohaldatakse praegu kuni 30. juunini 2019. Käesoleva otsusega ettenähtud meetmed peaksid siiski kehtima sellise ajavahemiku kestel, mis võimaldab täielikult hinnata suu- ja sõrataudi arengut ohustatud piirkondades.
                  
               
                     (9)
                  
                  
                     Kuna suu- ja sõrataudi olukord Alžeerias, Liibüas, Marokos ja Tuneesias on endiselt ebakindel ning ELi liikmesriikidest eksporditakse kõnealustesse riikidesse märkimisväärne arv elusveiste saadetisi, on asjakohane pikendada praegu kehtivate meetmete kohaldamisaega.
                  
               
                     (10)
                  
                  
                     Seepärast tuleks rakendusotsust (EL) 2017/675 vastavalt muuta.
                  
               
                     (11)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsust (EL) 2017/675 muudetakse järgmiselt.
            
                        1)
                     
                     
                        Pealkiri asendatakse järgmisega:
                        „milles käsitletakse suu- ja sõrataudi Alžeeriast, Liibüast, Marokost ja Tuneesiast liitu sissetoomise vältimiseks võetavaid meetmeid“.
                     
                  
                        2)
                     
                     
                        Artikli 2 lõikes 1 ja artikli 3 lõikes 1 asendatakse sõnad:
                        „Alžeeriast või Tuneesiast või muu kolmanda riigi kaudu“
                        järgmiste sõnadega:
                        „Alžeeriast, Liibüast, Marokost või Tuneesiast või muu kolmanda riigi kaudu“.
                     
                  
                        3)
                     
                     
                        Artikli 3 lõikes 2 asendatakse sõnad „Alžeeriast ja Tuneesiast“ sõnadega „Alžeeriast, Liibüast, Marokost ja Tuneesiast“ ja artiklis 4 asendatakse sõnad „Alžeeriasse ja Tuneesiasse“ sõnadega „Alžeeriasse, Liibüasse, Marokosse ja Tuneesiasse“.
                     
                  
                        4)
                     
                     
                        Artiklis 5 asendatakse kohaldamise kuupäev järgmisega: „31. detsembrini 2019“.
                     
                  
                        5)
                     
                     
                        I lisa ja II lisa pealkirjas asendatakse sõnad:
                        „Alžeeriast või Tuneesiast või muu kolmanda riigi kaudu“
                        järgmiste sõnadega:
                        „Alžeeriast, Liibüast, Marokost või Tuneesiast või muu kolmanda riigi kaudu“.
                     
                  
         
            Artikkel 2
            Käesolev otsus on adresseeritud liikmesriikidele.
         
         
            Brüssel, 7. veebruar 2019
            
               
                  Komisjoni nimel
               
               
                  komisjoni liige
               
               Vytenis ANDRIUKAITIS
            
         
         
            (1)  EÜT L 268, 24.9.1991, lk 56.
         
            (2)  EÜT L 24, 30.1.1998, lk 9.
         
            (3)  Komisjoni 7. aprilli 2017. aasta rakendusotsus (EL) 2017/675, milles käsitletakse suu- ja sõrataudi Alžeeriast ja Tuneesiast liitu sissetoomise vältimiseks võetavaid meetmeid (ELT L 97, 8.4.2017, lk 31).
         
            (4)  Komisjoni 22. mai 2017. aasta rakendusotsus (EL) 2017/887, milles käsitletakse suu- ja sõrataudi Tuneesiast liitu sissetoomise vältimiseks võetavaid meetmeid ja millega muudetakse rakendusotsust (EL) 2017/675 (ELT L 135, 24.5.2017, lk 25).
         
            (5)  Komisjoni 21. märtsi 2018. aasta rakendusotsus (EL) 2018/489, millega muudetakse rakendusotsust (EL) 2017/675, milles käsitletakse suu- ja sõrataudi Alžeeriast ja Tuneesiast liitu sissetoomise vältimiseks võetavaid meetmeid (ELT L 81, 23.3.2018, lk 20).